En nyindkøbt sejlbåd fik et mindre hul i skroget, da den søndag formiddag måtte trækkes fri, efter den var stødt på grund ved jernbanebroen ved Aalborg. De to personer om bord var ved at sejle båden, der var købt lørdag 3. april, hjem til havnen i Hvalpsund. Da båden passerede jernbanebroen, gïk motoren i stå, hvorefter den stærke strøm og vind skubbede sejlbåden op på vestsiden på en af de gamle bropiller, hvor den sad uhjælpeligt fast. En forbipasserende på Kulturbroen, så den grundstødte sejlbåd og alarmerede ved 10-tiden Nordjyllands Beredskab, fortæller indsatsleder Nils Eltzholtz. - Vores redningsbåd fik båden trukket fri, men den kraftige strøm i fjorden og blæsten gav lidt udfordringer. Den blev trukket ind til skudehavnen, hvorefter det viste sig, der var opstået et mindre hul i skroget, siger han. De personer, de førte sejlbåden, slap uden skader ved uheldet, og de blev på båden, mens den blev slæbt til skudehavnen i Aalborg. Båden har fået et mindre hul i skroget, fortæller Nils Eltzholtz. - Men hullet er ikke større, end en dykpumpe kan holde vandet ude, indtil masten er taget af, og båden er slæbt på land, siger han

Opsummering:
Ingen personer kom til skade ved grundstødning ved Aalborg søndag formiddag, men den nyindkøbte sejlbåd fik mindre skader.